**MobilePay** on Danske Bankin kehittämä mobiilimaksusovellus. Maksaminen tapahtuu älypuhelimella tai muulla mobiililaitteella, ja maksu veloitetaan käyttäjän sovellukseen liittämältä maksukortilta.

MobilePayllä voi siirtää rahaa toiselle käyttäjälle sekä maksaa useiden kauppojen ja ravintoloiden kassalla.

Sovellus julkaistiin ensimmäisenä Tanskassa 7. toukokuuta 2013. Syksyllä 2016 Danske Bank avasi MobilePay-mobiilimaksusovelluksensa kaikkien kiinnostuneiden pohjoismaisten pankkien käyttöön ja muutti samalla MobilePayn tytäryhtiökseen.

Toimintaperiaate
----------------

MobilePay-sovellus edellyttää puhelinliittymällä varustettua mobiililaitetta, tavallisimmin älypuhelinta (Android, iOS tai Windows Phone). Ladattuaan sovelluksen käyttäjän on liitettävä matkapuhelinnumeroonsa maksukorttinsa sekä tilinumeronsa. Maksaminen tapahtuu näppäilemällä sovelluksessa maksunsaajan matkapuhelinnumero, jonka on oltava rekisteröity järjestelmään. Rahat siirtyvät maksajan maksukortilta maksunsaajan tilille.

Turvallisuus
------------

MobilePay-sovellusta käytetään henkilökohtaisella, nelinumeroisella tunnusluvulla. Sovellukseen voi myös aktivoida sormenjälkitunnistuksen tai kasvojentunnistuksen sitä tukevilla mobiililaitteilla.

MobilePay-sovellukseen voi liittää kenelle tahansa kuuluvan maksukortin, jos tietää kortin numeron, voimassaoloajan ja kolminumeroisen CVC-tunnisteen. Korttia ei todenneta Verified by Visa tai MasterCard Secure Code -todennuksella, mikä on mahdollistanut myös sovelluksen väärinkäytön.

Historia
--------

Tanskalaiset pankit ryhtyivät vuonna 2012 yhteistyössä kehittämään yhteistä digitaalista maksujärjestelmää. Vuoden loppupuolella Danske Bank irtisanoutui yhteistyöstä ja perusteli päätöstä mm. sillä, että yhteinen järjestelmä ei toimisi ulkomailla.

Danske Bank julkaisi 7.5.2013 MobilePayn, jolla neljän kuukauden kuluessa oli Tanskassa 500 000 käyttäjää. Maan muiden pankkien yhteistyön tuloksena syntyi mobiilimaksusovellus Swipp, joka lanseerattiin 13.6.2013.

Suomessa MobilePay julkaistiin joulukuussa 2013 ja Norjassa elokuussa 2014. 

Danske Bank avasi MobilePay-sovelluksen kaikkien kiinnostuneiden pohjoismaisten pankkien käyttöön lokakuussa 2016. Tanskassa ja Norjassa Nordea liittyi yhteistyöhön MobilePay-kumppaniksi. Samalla MobilePay muutettiin Danske Bankin tytäryhtiöksi. Sovellusta oli tuolloin ladattu Pohjoismaissa yhteensä yli 3,5 miljoonaa kertaa.

MobilePay Suomessa
------------------

Suomessa MobilePayhin rekisteröitymiseen vaaditaan mobiililaite, suomalainen henkilötunnus, matkapuhelinnumero, tili ja maksukortti sekä sähköpostiosoite. Sovellus toimii kaikkien suomalaisten pankkien tilien ja maksukorttien kanssa.

MobilePay sopii paitsi kuluttajien välisten maksujen siirtämiseen, myös kuluttajien ja yritysten väliseen maksuliikenteeseen, ja tarjoaa yrityksille erilaisia maksuratkaisuja. Sovelluksella voi maksaa mm. monissa myymälöissä. Syksyllä 2016 MobilePay tuli maksutavaksi myös joihinkin verkkokauppoihin.

Kesään 2017 mennessä sovellus oli ladattu Suomessa puoli miljoonaa kertaa.

Tällä hetkellä MobilePaytä tukevat mm. kaikki Suomen McDonald's-ravintolat. Vuoden 2019 aikana S-ryhmä otti käyttöön MobilePayn kaikissa ketjuun kuuluvissa kaupoissa. MobilePay tekee yhteistyötä Verifonen kanssa, joten jo lähitulevaisuudessa MobilePayllä voi maksaa Verifonen tavallisissa maksupäätteissä, mutta vain jos myyjä on hankkinut maksupäätteisiinsä erilliset sirut. Ennen tätä kassalla voi maksaa QR-koodin, tai MobilePay Point of Sale -maksupäätteen avulla.

Lähteet
-------

1. 1 2 3 4  MobilePay Suomi *mobilepay.fi*. Viitattu 28.4.2017.
2. 1 2  MobilePay: The Story in English *mobilepay.dk*. Viitattu 28.4.2017. (englanniksi)
3. ↑  Talouselämä: Danske Bank muuttaa MobilePayn tytäryhtiöksi - "Yhteistyö muiden pankkien kanssa vauhdittaa tuotekehitystä" *Talouselämä*. Viitattu 4.2.2019.
4. ↑  Kokko, Outi: Tuntematon maksoi Juhan luottokortilta MobilePaylla: "Löysin 430 euron katevarauksen" *Ilta-Sanomat*.  12.4.2019. Viitattu 12.4.2019.
5. ↑  Danske Bank-solo på mobilbetaling irriterer konkurrenter *finans.borsen.dk*. Viitattu 28.4.2017. (tanskaksi)
6. ↑  Banker klar med konkurrent til MobilePay *nyheder.tv2.dk*. Viitattu 28.4.2017. (tanskaksi)
7. ↑  Danskelta mobiilisovellus pieniin käteismaksuihin *kauppalehti.fi*. Viitattu 28.4.2017.
8. ↑  MobilePay Norge: Ett år med MobilePay *mobilepay.no*.  Arkistoitu 3.1.2017. Viitattu 28.4.2017. (norjaksi)
9. ↑  Danske Bank kutsuu kaikki pohjoismaiset pankit mukaan MobilePay-yhteistyöhön *danskebank.fi*.  Arkistoitu 26.4.2017. Viitattu 28.4.2017.
10. ↑  Markus Lehtiniitty: MobilePay avautuu kaikkien pankkien kumppaniksi *mtvuutiset.fi*.  14.10.2016. Viitattu 4.2.2019.
11. ↑  MobilePay yrityksille *moneybanker.com*. Viitattu 28.4.2017.
12. ↑  MobilePay maksutavaksi verkkokauppaan *danskebank.fi*.  Arkistoitu 28.10.2016. Viitattu 28.4.2017.
13. ↑  Danske Bankin tuotot paranivat – mobiilimaksaminen räjähdysmäisessä kasvussa *Yle Uutiset*. Viitattu 4.2.2019.
14. ↑  MobilePay S-ryhmän kauppoihin - S-kanava.fi *www.s-kanava.fi*.  Arkistoitu 3.1.2019. Viitattu 3.1.2019.